Bebeluşii erau vânduţi unor cupluri care nu puteau să aibă copii.

Printre principalele persoane judecate se numără Ilie Ioniţă, un român în vârstă de 35 de ani, acuzat că a avut un 'rol important' în această reţea şi că a vândut nou-născuţi ai surorilor sale unor cupluri care nu puteau avea copii. Alături de acesta în boxa acuzaţilor s-au mai aflat partenerii celor trei surori ale lui: Valeriu Roşu, 42 de ani, Florian Stan, 33 de ani, şi Florin Coman, 25 de ani. Cei patru riscă până la zece ani de închisoare.

Cazul datează din iulie 2013, poliţia fiind informată, printr-un denunţ anonim, în legătură cu o naştere are a avut loc într-un spital din Marsilia. Personalul medical a fost surprins de plânsetele unei tinere mame din România care tocmai născuse şi de prezenţa unui cuplu care părea grăbit să ia copilul nou-născut.

Mama copilului era Daniela, sora lui Ilie Ioniţă. Bărbatul a vândut copilul surorii sale unui cuplu pentru suma de 9.000 de euro şi un autoturism marca BMW, mai scrie portalul francez, preluat de Agerpres.

Anchetatorii au aflat apoi de un caz similar care a avut loc în Corsica cu câteva săptămâni mai înainte. Este vorba despre un băieţel născut în mai 2013, care a fost vândut de o altă soră a lui Ilie Ioniţă, Fana Moise, şi de partenerul său, Florian Coman, unui alt cuplu.

Ofiţerii însărcinaţi cu ancheta au descoperit alte două încercări nereuşite de vânzare de copii, în unul dintre cazuri fiind vorba despre copilul unei alte surori a lui Ilie Ioniţă, iar în celălalt, un nou-născut al unui alt cuplu.